Dogter kom op ouers se liggame afArgieffoto: SAPD ŉ Polisiebeampte en haar man is Dinsdagaand buite hul huis naby Edendale buite Pietermaritzburg in KwaZulu-Natal doodgeskiet. Brig. Jay Naicker, provinsiale polisiewoordvoerder, het gesê die beampte, konst. Nobukhosi Msimanga (39), en haar man, Thabo Msimanga (47), het omstreeks 21:00 buite hul huis in Draaihoek gestaan. Nobukhosi, wat by die Alexandra Road-polisie gestasioneer was, was nie aan diens nie. “ŉ Onbekende aantal verdagtes het die egpaar genader en op hulle losgebrand, waarna hulle van die toneel gevlug het. Hul dogter het die skote gehoor, gaan ondersoek instel en op haar ouers se liggame buite die huis afgekom,” het Naicker gesê. Die motief vir die aanval is nog nie bekend nie en word ondersoek. ŉ Soektog na die verdagtes is van stapel gestuur. Niemand is nog in verband met die voorval in hegtenis geneem nie. Genl.maj. Bheki Langa, die provinsiale waarnemende polisiekommissaris, het die moorde streng veroordeel. “Ons sal nie die uitwissing van ons polisiebeamptes duld nie. Ons sal hierdie ondersoek noukeurig monitor om te verseker dat diegene wat betrokke is by hierdie gruwelike moorde aangekeer word om die gevolge van hul dade te dra,” het Langa gesê. Langa het sy innige meegevoel met die oorledenes se familie, vriende en kollegas betuig. Die Plessislaer-polisie ondersoek twee sake van moord.